Návrh

Všeobecne záväzné nariadenia mestskej časti Bratislava – Nové Mesto č. /2010 ktorým sa určujú pravidlá o vykonávaní stavebných, rekonštrukčných, udržiavacích a výrobných prác na území mestskej časti Bratislava – Nové Mesto

Miestne zastupiteľstvo Mestskej časti Bratislava - Nové Mesto podľa § 4 ods. 3 písm. h) a n) a podľa § 6 ods. 1 Zákona Slovenskej národnej rady č. 369/1990 Zb. o obecnom zriadení v znení neskorších predpisov, §15 ods.2 písm. a) Zákona Slovenskej národnej rady č. 377/1990 Zb. o hlavnom meste Slovenskej republiky Bratislave a v súlade s vyhláškou Ministerstva zdravotníctva Slovenskej republiky č. 549/2007 Z. z. ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení neskorších predpisov, sa uznieslo na tomto všeobecne záväznom nariadení:

§ 1
Predmet úpravy

Toto všeobecné záväzné nariadenie ustanovuje činnosti, ktorých vykonávanie je zakázané alebo obmedzené na určitý čas za účelom ochrany pred hlukom a vibráciami.

§ 2
Základné pojmy

(1) Vonkajším prostredím na účely tohto nariadenia sa rozumie:
a) zastavané územie mestskej časti bytovou zástavbou a zástavbou rodinných domov
b) územie v blízkosti školských zariadení, zdravotníckych zariadení, zariadení sociálnej starostlivosti a ubytovacích zariadení.
(2) Vnútorným prostredím na účely tohto nariadenia sa rozumejú:
objekty školstva, zdravotníctva, sociálnej starostlivosti, bytové domy a ubytovacie zariadenia.
(3) Prácami na účely tohto nariadenia sa rozumie:
a) stavebné práce podľa § 43g zák. č. 50/76 Zb. v platnom znení,
b) rekonštrukčné práce a udržiavacie práce,
c) terénne úpravy a umiestňovanie zariadení podľa § 71 zák. č. 50/76 Zb. v platnom znení,
d) odstraňovanie stavieb podľa § 88 zák. č. 50/76 Zb. v platnom znení a
e) výrobné činnosti. 

§ 3
Pravidlá pri výkone prác vo vonkajšom prostredí

(1) Práce podľa § 2 ods. 3 tohto nariadenia možno vo vonkajšom prostredí na území mestskej časti Bratislava –Nové Mesto vykonávať výlučne v pracovných dňoch a v sobotu v čase od 0700 hodiny do 1900 hodiny .
(2) V ostatnom čase a v dňoch pracovného pokoja a štátnych sviatkov je zakázané vykonávať práce podľa § 2 ods. 3 tohto nariadenia s okrem havárií inžinierskych sietí a opráv komunikácií.
(3) Výnimku na základe odôvodnenej písomnej žiadosti udeľuje starosta mestskej časti. 

§ 4
Pravidlá pri výkone prác vo vnútornom prostredí

(1) Práce podľa § 2 ods. 3 tohto nariadenia možno vo vnútornom prostredí na území mestskej časti Bratislava  Nové Mesto vykonávať výlučne v pracovných dňoch a v sobotu v čase od 0700 hodiny do 1900 hodiny .
(2) V ostatnom čase a v dňoch pracovného pokoja a štátnych sviatkov je zakázané vykonávať práce podľa § 2 ods. 3 tohto nariadenia s okrem havárií a porúch vnútorných rozvodov a sietí.
(3) Výnimku na základe odôvodnenej písomnej žiadosti udeľuje starosta mestskej časti.

§ 5
Kontrolná činnosť

Kontrolnú činnosť nad dodržiavaním tohto nariadenia sú oprávnení vykonávať:
a) Mestská polícia hlavného mesta Slovenskej republiky Bratislavy1),
b) poverení zamestnanci mestskej časti Bratislava Nové Mesto.
§ 6
Sankcie

(1) Fyzická osoba, ktorá poruší toto nariadenie, dopúšťa sa priestupku proti verejnému poriadku podľa § 48 zákona Slovenskej národnej rady c. 372/1990 Zb. o priestupkoch v znení neskorších predpisov, za ktorý jej možno uložiť pokutu v blokovom konaní do výšky 33 €.
(2) Právnickej osobe alebo fyzickej osobe oprávnenej na podnikanie, ktorá poruší toto nariadenie, môže starosta uložiť pokutu do výšky 6 638 € podľa § 28 ods. 2 písm. b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov.
(3) Pokutu podľa odseku 2 možno uložiť do 2 mesiacov odo dňa, kedy sa starosta dozvedel o tom, kto sa porušenia dopustil, najneskôr do jedného roka od spáchania konania opodstatňujúceho uloženie pokuty. Pri ukladaní pokút sa postupuje podľa všeobecných predpisov o správnom konaní.
(4) Výnos z pokút je príjmom mestskej časti Bratislava – Nové Mesto.

§ 7
Účinnosť
(1) Toto nariadenie bolo schválené Miestnym zastupiteľstvom mestskej časti Bratislava – Nové Mesto dňa .....
(2) Všeobecne záväzné nariadenia nadobúda účinnosť dňom 1.7.2010.

Ing. Richard Frimmel
starosta mestskej časti

1) § 3 ods. 1, písm. e) zák. č. 564/1991 Zb. o obecnej polícii